Быйылғы конкурстың яңылығы – “Ата-әсәләр менән әңгәмә” этабына – 17 конкурсант һайлап алынды. Конкурста ҡатнашыусыларға төрлө көнүҙәк проблемаларға ҡараған һорауҙар тәҡдим ителде. Конкурсанттар ошо һорауҙарға яуапты видеобәйләнеш аша таныш булмаған ата-әсәләр менән бергә эҙләп ҡараны. Был осраҡта уҡытыусының алдан әҙерлекһеҙ килеш әңгәмә ҡора белеүе, урынлы һорауҙар биреүе, тейешле ваҡыт эсендә үҙе теләгән маҡсатҡа ирешеүе баһаланды. Әлбиттә, төрлө кимәлдәге сы­ғыш­тар булды. Кемдер әңгәмәне монологҡа әйләндереп ебәрҙе, үҙ эшенә отчет бирә башлағандар ҙа булды, һорау биреп, республикабыҙҙың төрлө тарафтарынан Zoom аша бәйләнешкә ингән ата-әсәләр менән бергәләп яуап эҙләр урынға үҙе уларҙан һорау көтөп торғандар ҙа осраны. Был һынауҙы артабан да дауам итергә кәрәк тигән фекерҙәмен. Беренсенән, уҡытыу­сының методик оҫталығы, психологик хәлдән сыға белеүе, телмәр байлығы шунда уҡ күҙгә ташлана. Икенсенән, йә күп балалы, йә милли белем биреү учреждениеларында уҡыусы балалары булған, йә балалар баҡсаһында башҡорт төркөмө астырыу мәсьәләһендә ауырлыҡҡа һәм башҡа бихисап проб­лема­ларға осраған ата-әсәләргә иң абруйлы мәғариф конкурсы финалына сығыусының фекерен ишетеү мөмкинлеге тыуҙы.